વર્તમાન સત્રમાં જ સરકારે સુધારા માટેનો ખરડો દાખલ પણ કરી દીધો છે. પણ શું સુધારા આવશે અને તેનાથી શું અસર થશે તે વિશે ભાગ્યે જ નાગરિકોને કશી ખબર છે. માહિતીના અધિકારના કાયદાના કારણે નાના ગામનો, ઓછું ભણેલો, ગરીબ અને પછાત સામાન્ય માનવી પણ સત્તાધીશોને ચિંતા કરાવતો થઈ ગયો હતો. સરપંચથી માંડીને, તાલુકા – જિલ્લા પંચાયતના પ્રમુખો અને ધારાસભ્યો પણ આવા આમ આદમીની માહિતીની અરજીથી ફફડવા લાગ્યા હતા. લાંબા ચાલેલા આંદોલન બાદ સરકારે 2005માં આ કાયદો પસાર કર્યો હતો. તે વખતે તેના વિશે ખાસી જાગૃત્તિ હતી, લાંબી ચર્ચાઓ પણ થયેલી અને અનેક સૂચનો પછી કાયદો તૈયાર થયો હતો. તેમાં નાની મોટી ખામીઓ રહી ગઈ હતી, પણ મોટા ભાગે તેનાથી ફાયદો દેખાવા લાગ્યો હતો. રાજકીય પક્ષો સહિતની કેટલીક સંસ્થાઓ તેમાંથી બાકાત રહી ગઈ છે, પણ તે સિવાય મોટા ભાગના સરકારી તંત્રને તેમાં આવરી લેવાયું હતું. પણ હવે કોઈ સૂચનો કે ચર્ચા વિના સુધારા રજૂ થયા છે, ત્યારે કાયદા પાછળનો આત્મા મરી જશે તેવી ચિંતા સ્વંયસેવકોને પેઠી છે.